Taakspan oor Zondo se bevindings komPres. Cyril Ramaphosa (Foto: Siyabulela Duda/GCIS) Die ANC se nasionale uitvoerende komitee (NUK) gaan ŉ taakspan saamstel om die regerende party se stappe na aanleiding van bevindings in die Zondo-kommissie se verslag oor staatskaping uit te stippel. Waarnemende hoofregter Raymond Zondo, kommissievoorsitter, het die eerste gedeelte van die verslag vroeër vandeesmaand aan pres. Cyril Ramaphosa oorhandig. Daarin word aanbeveel dat strafregtelike aanklagte teen sommige mense wat in die verslag genoem word, aanhangig gemaak word. Verskeie ANC-lede word in die verslag by wangedrag betrek. Ramaphosa het by die ANC-NUK se lekgotla die afgelope naweek gesê die taakspan sal ŉ besprekingsdokument vir ANC-strukture oor korrupsie en staatskaping ontwikkel. Dit sal ook die aanbevelings wat verband hou met die ANC en sy afgevaardigdes verwerk. “Hoewel die regering slegs kommentaar sal lewer nadat die volledige verslag ontvang is, doen die ANC ŉ beroep op die regering om die gedrag en oorsake wat toegelaat het dat staatskaping plaasvind, ten volle te pak,” sê Ramaphosa. Ramaphosa het by die lekgotla gesê die ANC gaan deur ŉ tydperk van verval en agteruitgang, maar dat die party hom in die verlede al uit soortgelyke situasies gewikkel het. “Dit is belangrik dat ons nie ons waaksaamheid teenoor die teen-revolusie verslap nie. Die bedreiging vir ons demokratiese vooruitgang is ook die gevolg van ŉ tydperk van verlies aan morele en etiese beginsels binne die kongresbeweging.” Ramaphosa sê ook “verdeeldheid en faksies” binne die ANC is besig om ŉ bedreiging vir die demokrasie te word. “Agteruitgang van etiese en morele leierskap het gelei tot ŉ eksistensiële krisis. Ons geloofwaardigheid en regmatigheid word ondermyn deur ons onvermoë om op te tree.” Hy sê die ANC gee ook opnuut sy steun aan die Grondwet, die Handves van Regte en die regbank, en die organisasie distansieer hom van narratiewe wat probeer om transformasiedoelwitte en vooruitgang te ontken. Die presidensie en die minister van toerisme, Lindiwe Sisulu, was die afgelope ruk in ŉ woordestryd gewikkel nadat die minister ŉ striemende aanval op die regbank – en swart regters in die besonder – in ŉ rubriek gedoen het. Sisulu is ŉ lid van die ANC se nasionale uitvoerende komitee.